Héraðsdómur Reykjavíkur framlengdi í morgun gæsluvarðhald yfir einum þeirra sem grunaðir eru um aðild að morðinu í Rauðagerði.
Sjö sitja nú í gæsluvarðhaldi vegna rannsóknarinnar á morðinu á Armando Beqiri utan við heimili hans fyrir tæpum tveimur vikum. Á þriðjudag var gæsluvarðhald framlengt yfir þremur, á miðvikudag yfir öðrum þremur, og síðan yfir þeim sjöunda í morgun. Margeir Sveinsson, aðstoðaryfirlögregluþjónn og stjórnandi rannsóknarinnar, vill ekki tjá sig um hvort játning lægi fyrir eða hvort morðvopnið hefði fundist en sagði að lagt hefði verið hald á fjölda muna. Margeir telur að vel hafi tekist að ná utan um rannsóknina og býst ekki við að gerð yrði frekari húsleit nema eitthvað óvænt komi upp. Hann segir að yfirheyrslum verði haldið áfram um helgina sem og úrvinnslu gagna og margs konar samanburði, sem sé umfangsmikil og seinleg vinna.
Lögreglan telur sig búna að ná vel utan um rannsóknina á morðinu í Rauðagerði, en mikil vinna er eftir. varðandi yfirheyrslur og úrvinnslu gagna. Gæsluvarðhald yfir einum hinna grunuðu var framlengt í morgun.